
העובדים הסוציאליים יבחרו ביום ג' את יו"ר איגוד העובדים הסוציאליים ואת נציגי מקומות העבודה להנהגת האיגוד
למעלה מ-12,000 עובדים סוציאליים יבחרו ביום שלישי הקרוב (30.1) את מוסדות איגוד העובדים הסוציאליים לחמש השנים הבאות ובהם את יו"ר האיגוד. על תפקיד יושבת ראש האיגוד מתמודדות היו"ר המכהנת, עו"ס מומחה צפרא דוויק, ועו"ס ענבל חרמוני, לשעבר יו"ר חטיבת העובדים הסוציאליים המופרטים באיגוד.
הבחירות לאיגוד העובדים הסוציאליים שבהסתדרות נערכות אחת לחמש שנים והן כוללות בחירת יו"ר האיגוד ו-159 חברי ועידת האיגוד, המהווים את נציגי מקומות העבודה והמגזרים השונים של העובדים הסוציאליים מכל הארץ. מבין חברי הוועידה נבחרים אחר-כך בעלי התפקידים והמוסדות העליונים של האיגוד. 12,096 עובדות ועובדים סוציאליים הינם בעלי זכות בחירה, גידול של כ-29 אחוז לעומת הבחירות הקודמות שנערכו בינואר 2013, אז עמד מספרם של בעלי זכות הבחירה על 9,317 עובדים סוציאליים. מאז גדל מספרם של העובדים הסוציאליים חברי האיגוד ב-2,780 חברים.
הבחירות יתקיימו ב-145 קלפיות, חלקן קבועות וחלקן ניידות, שיוצבו במקומות העבודה השונים, ויהיו פתוחות משעה 8 בבוקר עד השעה 19:00. העובדים הסוציאליים, מהמגזר הציבורי, לשכות הרווחה, מערכת הבריאות, משרדי הרווחה, הבריאות, הקליטה והביטחון, המוסד לביטוח לאומי, המינהל לחינוך התיישבותי ועובדי עמותות וחברות פרטיות, יוכלו לממש בהן את זכות ההצבעה. 
לדברי יו"ר ועדת הבחירות, יצחק רוזנברג, הבחירות הפעם יהיו ממוחשבות, כך שבעלי זכות ההצבעה יוכלו לממשה בכל אחת מהקלפיות בארץ, ולא רק במקום עבודתם, באמצעות תעודה מזהה. רוזנברג קרא לציבור העובדים הסוציאליים לנצל את זכותם, להגיע, להצביע, להשפיע ובכך להיות שותפים בקביעת פני האיגוד לחמש השנים הבאות. 
בבחירות הקודמות, בינואר 2013, שיעור ההצבעה עמד על 38.5 אחוז. באיגוד העובדים הסוציאליים מקווים שבבחירות שיתקיימו ביום שלישי הקרוב, שיעור ההצבעה יהיה גבוה יותר.
לפרטים נוספים: דוד גולן, דובר איגוד העובדים הסוציאליים, 050-5702070

